จีซู

คิม จี-ซู (เกิด 3 มกราคม ค.ศ. 1995) เป็นที่รู้จักในชื่อ จีซู เป็นนักร้องและนักแสดงชาวเกาหลีใต้ ในเดือนสิงหาคม 2016 เธอเปิดตัวเป็นสมาชิกของเกิร์ลกรุป แบล็กพิงก์ ภายใต้สังกัดวายจีเอนเตอร์เทนเมนต์ หลังจากเปิดตัวการแสดงด้วยบทบาทรับเชิญในซีรีส์เรื่อง "โปรดิวเซอร์หน้าใส หัวใจกุ๊กกิ๊ก" (2015) เธอยังแสดงบทนำในซีรีส์ทางช่องเจทีบีซีเรื่อง "สโนว์ดรอป" (2021–22) 
ในเดือนมีนาคม 2023 จีซูเปิดตัวเป็นศิลปินเดี่ยวกับซิงเกิลอัลบั้ม "มี" ซึ่งกลายเป็นอัลบั้มที่ขายดีที่สุดโดยศิลปินเดี่ยวหญิงเกาหลี เช่นเดียวกับอัลบั้มแรกที่ขายได้มากกว่าหนึ่งล้านชุด ซิงเกิลนำของอัลบั้มอย่าง "ฟลาวเวอร์" ประสบความสำเร็จเชิงพาณิชย์ โดยขึ้นถึงอันดับสองบนชาร์ต"บิลบอร์ด" โกลบอล 200 และเซอร์เคิลดิจิทัลชาร์ต และทำสถิติกลายเป็นเพลงของศิลปินเดี่ยวหญิงเกาหลีที่ทำอันดับสูงสุดบนแคนาเดียนฮอต 100 และชาร์ตซิงเกิลแห่งสหราชอาณาจักร จีซูได้ก่อตั้งค่ายเพลงเป็นของตนเองในชื่อ บลิสซู (Blissoo) โดยเซ็นสัญญากับวอร์เนอร์เรเคิดส์ ในปี 2025
ตลอดอาชีพการงาน จีซูได้รับรางวัลมากมาย รวมถึงรางวัลโกลเดนดิสก์อะวอดส์ 2 รางวัล, มามาอะวอดส์ 3 รางวัล, เซอร์เคิลชาร์ตมิวสิกอะวอดส์ และโซลอินเตอร์เนชั่นแนลดราม่าอะวอดส์ สาขานักแสดงหญิงเกาหลีดีเด่น เธอเป็นนักแสดงหญิงชาวเกาหลีที่มีผู้ติดตามมากที่สุดบนอินสตาแกรม และได้รับการยอมรับจากอิทธิพลของเธอที่มีต่อวงการแฟชั่นในฐานะทูตระดับนานาชาติของดียอร์
ประวัติ.
ชีวิตช่วงแรก.
คิม จี-ซู เกิดเมื่อวันที่ 3 มกราคม 1995 ที่เมืองคุนโพ จังหวัดคยองกี เป็นบุตรคนสุดท้องในจำนวนสามคน มีพี่สาวหนึ่งคนชื่อ จียุน อายุมากกว่าเธอห้าปี และมีพี่ชายอีกหนึ่งคนชื่อ จ็องฮุน อายุมากกว่าเธอหกปี จีซูจบการศึกษาระดับมัธยมตอนต้นที่โรงเรียนมัธยมควาช็อนชุงอัง (Gwacheon Jungang High School) ในจังหวัดคย็องกี และย้ายไปศึกษาต่อในระดับมัธยมตอนปลายที่โรงเรียนศิลปะการแสดงแห่งกรุงโซล (School of Performing Arts Seoul)
จีซูผ่านการออดิชันโดยการร้องเพลง "ไอแฮพอะเลิฟเวอร์" (I Have a Lover) ของอี อึน-มี และเข้าสังกัดวายจีในฐานะศิลปินฝึกหัดเมื่อเดือนกรกฎาคม 2011
2014–ปัจจุบัน.
ในเดือนตุลาคม 2014 จีซูได้แสดงมิวสิกวิดีโอเพลง "สปอยเลอร์" (Spoiler) ของวงดนตรีแนวฮิปฮอป อีพิกไฮ (Epik High) ต่อมาในเดือนพฤศจิกายน ได้แสดงมิวสิกวิดีโอเพลง "แอมดิฟเฟอเรนต์" (I'm Different) ของไฮซูฮย็อน 
ในปี 2015 จีซูได้แสดงโฆษณาประกบกับอี มิน-โฮในแบรนด์กระเป๋า แซมโซไนท์ และเริ่มเป็นที่รู้จัก เมื่อได้เป็นนางแบบให้กับชุดนักเรียน สมาร์ต (Smart) ร่วมกับไอคอน กลุ่มดนตรีชายร่วมสังกัด ในปีเดียวกันนั้น เธอยังเป็นนักแสดงรับเชิญทางช่องเคบีเอส2 ในละครเรื่อง "โปรดิวเซอร์หน้าใส หัวใจกุ๊กกิ๊ก" ร่วมกับพัก ซันดาราและคัง ซึง-ยุน
หลังจากได้เป็นหนึ่งในสมาชิกวงแบล็กพิงก์ในปี 2016 จีซูรับหน้าที่เป็นพิธีกรในรายการ "อินกีกาโย" ตั้งแต่วันที่ 5 กุมภาพันธ์ 2017 พร้อมกับจินย็อง วงก็อตเซเวน และโทย็อง วงเอ็นซีที
ในปี 2019 จีซูได้ร่วมแสดงในละครจินตนิมิตของทีวีเอ็นเรื่อง "อาธดัล สงครามสยบบัลลังก์" ในบทซา นา-แร ต่อมาได้รับบทนำครั้งแรกในละครเรื่อง "สโนว์ดรอป" ออกอากาศทางช่องเจทีบีซี แสดงร่วมกับช็อง แฮ-อิน
แบล็กพิงก์.
วายจีเอนเตอร์เทนเมนต์ประกาศชื่อของจีซูเป็นสมาชิกคนที่สามของแบล็กพิงก์เมื่อวันที่ 15 มิถุนายน 2016 ก่อนที่วงจะเปิดตัวในวันที่ 8 สิงหาคม 2016 ด้วยเพลง "บูมบายาห์" และ "วิสเซิล" หลังเปิดตัว แบล็กพิงก์ประสบความสำเร็จด้วยการชนะรางวัลศิลปินหน้าใหม่ยอดเยี่ยมหลายรายการ ซึ่งรวมถึงเอเชียอาร์ติสต์อะวอดส์ เมลอนมิวสิกอะวอดส์ และโกลเดนดิสก์อะวอดส์ และอีกสองรางวัลจากเอ็มเน็ตเอเชียนมิวสิกอะวอดส์ ต่อมาในเดือนพฤศจิกายน 2016 แบล็กพิงก์ออกซิงเกิลอัลบั้มชุดที่สองในชื่อ "สแควร์ทู" กับเพลงหลัก "เพลย์อิงวิทไฟร์" และ "สเตย์"
ในปี 2020 แบล็กพิงก์ออกสตูดิโออัลบั้มเกาหลีชุดแรกในชื่อ "ดิอัลบั้ม" จีซูร่วมแต่งเพลง "เลิฟซิกเกิลส์" ซึ่งเป็นซิงเกิลหลักที่สามของอัลบั้มด้วย
ภาพลักษณ์.
จากผลสำรวจของแกลอัปโพลของเกาหลีใต้ในปี 2018 จีซูถูกจัดให้อยู่อันดับหนึ่งในรายชื่อไอดอลยอดนิยม ด้วยคะแนนโหวต 4.8% ในปี 2019 เธออยู่ในอันดับที่หกในรายชื่อไอดอลหญิงขวัญใจทหารเกาหลีใต้ และเป็นหนึ่งในบุคคลสำคัญผู้ขับเคลื่อนอุตสาหกรรมแฟชั่นโลกจากการคัดเลือกของบิสซิเนสออฟแฟชัน (BOF)
กิจกรรมอื่น ๆ.
ก่อนเปิดตัวกับแบล็กพิงก์ จีซูแสดงโฆษณาให้แซมโซไนท์, ชุดนักเรียนสมาร์ต, แอลจี อีเลคทรอนิคส์ และนิคอน ในเดือนกันยายน 2018 จีซูและเพื่อนร่วมวง โรเซ เป็นแบบให้กับสินค้าประเภทเครื่องสำอาง คิสมี จีซูยังเป็นแบรนด์แอมบาสเดอร์ให้กับดียอร์ สำหรับผลิตภัณฑ์ความงาม และยังได้ร่วมงานกับแคนดีครัชซากาและซัมซุง
ผลงานเพลง.
เครดิตการเขียนเพลง.
เครดิตเพลงทั้งหมดดัดแปลงมาจากฐานข้อมูลของสมาคมลิขสิทธิ์เพลงเกาหลี เว้นแต่จะระบุไว้เป็นอย่างอื่น